A BIZOTTSÁG 777/2006/EK RENDELETE
(2006. május 23.)
a veszélyes vegyi anyagok kiviteléről és behozataláról szóló 304/2003/EK európai parlamenti és tanácsi rendelet I. mellékletének módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel a veszélyes vegyi anyagok kiviteléről és behozataláról szóló, 2003. január 28-i 304/2003/EK európai parlamenti és tanácsi rendeletre (1) és különösen annak 22. cikke (4) és (5) bekezdésére,
a veszélyes anyagok osztályozására, csomagolására és címkézésére vonatkozó törvényi, rendeleti és közigazgatási rendelkezések közelítéséről szóló, 1967. június 27-i 67/548/EGK tanácsi irányelv (2) 29. cikke által létrehozott bizottsággal a 304/2003/EK rendelet 22. cikke (5) bekezdésében említett intézkedésekről folytatott konzultációt követően,
mivel:
(1)
A 304/2003/EK rendelet gondoskodik az 1998. szeptember 11-én aláírt és a Közösség nevében a 2003/106/EK tanácsi határozattal (3) jóváhagyott, a nemzetközi kereskedelemben forgalmazott egyes veszélyes vegyi anyagokra és peszticidekre vonatkozó, az előzetes tájékoztatáson alapuló jóváhagyásról szóló rotterdami egyezmény (PIC egyezmény) végrehajtásáról.
(2)
A 91/414/EGK tanácsi irányelv 8. cikkének (2) bekezdésében említett időszak meghosszabbításáról, egyes hatóanyagoknak az említett irányelv I. mellékletébe történő felvétele megtagadásáról, valamint az ezeket a hatóanyagokat tartalmazó növényvédő szerek engedélyének visszavonásáról szóló, 2002. november 20-i 2076/2002/EK bizottsági rendelet (4), és a növényvédő szerek forgalomba hozataláról szóló, 1991. július 15-i 91/414/EGK tanácsi irányelv (5) keretében hozott, az egyes hatóanyagoknak a 91/414/EGK tanácsi irányelv I. mellékletébe történő fel nem vételéről, valamint az e hatóanyagokat tartalmazó növényvédő szerek engedélyének visszavonásáról szóló, 2004. január 30-i 2004/129/EK bizottsági határozat (6) alapján több érintett vegyi anyagot fel kell venni a 304/2003/EK rendelet I. mellékletének 1. részében szereplő vegyianyag-jegyzékbe. A felsorolásoknak azt is tükrözniük kell, hogy egyik érintett anyagnál sem történt a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelv (7) szerinti, a meglévő anyagok értékelését célzó közösségi felülvizsgálati program szerinti bejelentés, habár néhány vegyi anyagot ezek közül már korábban létező anyagként azonosítottak, és így a tagállamok legfeljebb 2006. szeptember 1-jéig engedélyezhetik ezek használatát ilyen termékekben, a nemzeti jogszabályokkal összhangban.
(3)
Az endoszulfánnak a 91/414/EGK tanácsi irányelv I. mellékletébe történő felvétele megtagadásáról és az e hatóanyagot tartalmazó növényvédő szerek engedélyének visszavonásáról szóló, 2005. december 2-i 2005/864/EK bizottsági határozat (8) alapján, és figyelembe véve, hogy az endoszulfán azonosítása megtörtént, de a 98/8/EK irányelv szerinti értékelésre való bejelentése nem, és így a tagállamok azt 2006. szeptember 1-jéig továbbra is engedélyezhetik, a hatóanyag peszticidekhez való felhasználása szigorú korlátozás alá esik és ezért fel kell venni a 304/2003/EK rendelet I. mellékletének 1. és 2. részében szereplő vegyianyag-jegyzékbe.
(4)
A rotterdami egyezményben részes felek konferenciája 2004 szeptemberében tartott első ülésén úgy határozott, hogy több módosítást is végrehajt az egyezménynek a PIC eljárás hatálya alá tartozó vegyi anyagokat felsoroló III. mellékletében, és ezek a módosítások egyidejűleg hatályba léptek 2006. január 1-jén. A 304/2003/EK rendelet I. mellékletének 1., 2. és 3. részében szereplő vegyianyag-jegyzékeket ezért a fentieknek megfelelően módosítani kell.
(5)
Továbbá, egyes vegyi anyagokra a meglévő bejegyzéseket napra késszé kell tenni az I. melléklet legutóbbi módosítása óta történt szabályozási fejlemények figyelembevétele céljából. Ezenkívül a 304/2003/EK rendelet I. mellékletének 1. és 2. részében kisebb hibák találhatók, melyeket javítani kell.
(6)
A 304/2003/EK rendeletet ezért a fentieknek megfelelően módosítani kell.
(7)
Az e rendeletben előírt intézkedések összhangban vannak a 67/548/EGK irányelv 29. cikke által létrehozott bizottság véleményével,
ELFOGADTA EZT A HATÁROZATOT:
1. cikk
A 304/2003/EK rendelet I. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. május 23-án.